
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/269


R A P O R T

asupra propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 454 din 23 iunie 2008, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei de Urgenţă a Guvernului nr.71/2004 privind acordarea unor facilităţi familiilor de pensionari.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.246/05.03.2008)

· avizul favorabil al Comisiei juridice, de disciplină şi imunităţi (nr.31/693/17.09.2008)

· punctele de vedere negative ale Guvernului (nr.876 din 10.04.2008 şi nr.91/552/DRP din 10.02.2009).


Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.71/2004 privind acordarea unor facilităţi familiilor de pensionari, în sensul creării posibilităţii ca tichetele de călătorie neutilizate la sfârşitul anului să poată fi transformate în bani. Pentru fiecare tichet neutilizat, beneficiarul ar urma să primească câte 30 lei, suma fiind înscrisă în talonul de pensie al lunii mai din anul viitor. 


Totodată, în normă se propun şi sancţiunile care ar trebui să se aplice la contravenţiile stabilite.

Comisia propune Plenului Camerei Deputaţilor respingerea iniţiativei legislative întrucât suma necesară compensării în bani pentru tichetele de călătorie pe calea ferată neutilizate în anul 2008 nu a fost prevăzută în bugetul de stat.
Totodată, art.9 din Ordonanţa de urgenţă nr.226/2008 privind unele măsuri financiar-bugetare, prevede neacordarea banilor pentru tichetele de călătorie pe calea ferată neutilizate în anul 2008.   
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 4 martie 2009 a participat, în conformitate cu prevederile art.55 din Regulamentul Camerei Deputaţilor, d-l Marius Lazăr, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi un vot împotrivă.

Propunerea legislativă a fost  respinsă de Senat în şedinţa din 18 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena Mesaroş
Întocmit,

Consilier Elena Anghel

